კავკასიური ლურჯი ნარი
კავკასიური ლურჯი ნარი (ლათ. Eryngium caucasicum) — მრავალწლოვანი ბალახოვანი მცენარე ქოლგოსანთა ოჯახის ლურჯი ნარის (ლურჯეკალას) გვარისა. მოცისფრო-მწვანე ან თითქმის მოლურჯო-იისფერია. ღერო 30-80 სმ სიმაღლისაა, ზედა ნაწილში გაფარჩხულ-დატოტვილი. ფესვთანური ფოთლები გრძელყუნწიანია, ბალახოვანი ან რბილტყავისებური, მოგრძოკვერცხისებური ფორმით, მთლიანი ან 3-ნაკვთიანი. ყვავილედი საგველასებურია. საბურვლის ფოთოლაკები — 5. თანაყვავილები სადგისისებური და ჩხვლეტიაა. ყვავის და ნაყოფმსხმოიარობს ივნის-აგვისტოში. გავრცელებულია კავკასიაში, მცირე აზიაში, ირანსა და შუა აზიაში. გვხვდება თითქმის მთელ საქართველოში. იზრდება ზღვის სანაპირო ზოლში, მთისწინებსა და მთის შუა სარტყელში მშრალ ფერდობებზე.